Uredba Sveta (ES) št. 1954/2003

z dne 4. novembra 2003

o upravljanju ribolovnega napora v zvezi z nekaterimi ribolovnimi območji in viri Skupnosti ter o spremembi Uredbe (ES) št. 2847/93 in razveljavitvi uredb (ES) št. 685/95 in (ES) št. 2027/95

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti členov 37 in 299(2) Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju naslednjega:

(1) Člen 4 Uredbe Sveta (EGS) št. 2371/2002 z dne 20. decembra 2002 o ohranjanju in trajnostnem izkoriščanju ribolovnih virov v skladu s skupno ribiško politiko [3] predvideva, da Svet določi ukrepe Skupnosti, ki urejajo dostop do voda in virov ter trajnostno opravljanje ribolovnih aktivnosti.

(2) Režim dostopa do nekaterih območij in virov, opredeljen v členih od 156 do 166 in v členih od 347 do 353 Akta o pristopu Španije in Portugalske, je prenehal veljati 31. decembra 2002. Zato je treba nekatere določbe Uredbe Sveta (ES) št. 685/95 z dne 27. marca 1995 o upravljanju ribolovnega napora v zvezi z nekaterimi ribolovnimi območji in viri Skupnosti [4], in Uredbe Sveta (ES) št. 2027/95 z dne 15. junija 1995 o oblikovanju sistema za upravljanje ribolovnega napora v zvezi z nekaterimi ribolovnimi območji in viri Skupnosti [5] prilagoditi novemu pravnemu položaju.

(3) Namen drugih določb iz uredb (ES) št. 685/95 in (ES) št. 2027/95 je vzpostavitev splošnega sistema za upravljanje ribolovnega napora, da bi preprečili povečanje ribolovnega napora, in niso povezane z Aktom o pristopu Španije in Portugalske. Navedene določbe so pomembne za upravljanje ribištva in jih je treba ohraniti.

(4) Da bi zagotovili, da ne pride do povečanja v skupnem obsegu obstoječega ribolovnega napora, je treba oblikovati nov režim upravljanja ribolovnega napora v območjih ICES V, VI, VII, VIII, IX in X ter razdelkih CECAF 34.1.1, 34.1.2 in 34.2.0. Ta režim omejuje ribolovni napor na podlagi ribolovnega napora, opravljenega v teh ribolovnih območjih v obdobju od leta 1998 do 2002.

(5) Da bi zagotovili usklajenost različnih pravil za upravljanje ribolovnega napora, je treba proučiti splošno omejitev ribolovnega napora, predvideno v tej uredbi, ko Svet sprejme pravila za upravljanje ribolovnega napora za ribištvo na navedenem območju ali delu tega območja v okviru načrta obnove. Pregled uresničevanja sedanje sheme do decembra 2006 bi Svetu prav tako omogočil ponovno oceniti razmere.

(6) Da bi zaščitili občutljive biološke razmere v vodah okrog Azorov, Madeire in Kanarskih otokov ter ohranili lokalno gospodarstvo teh otokov, je treba ob upoštevanju njihovih strukturnih, socialnih in gospodarskih razmer omejiti nekatere ribolovne aktivnosti v teh vodah na plovila, ki so registrirana v pristaniščih teh otokov. Pregled teh ukrepov do decembra 2006 bi Svetu omogočil ponovno oceniti položaj.

(7) Bilo je ugotovljeno, da je na območju južno in zahodno od Irske visoka koncentracija nedoraslih osličev. Na tem območju veljajo posebne omejitve glede uporabe pridnenega orodja. Zaradi ohranitve je treba za to območje uvesti tudi posebne zahteve glede omejitve napora v okviru splošnega sistema, opisanega zgoraj. Pregled teh zahtev do decembra 2008 bi Svetu omogočil ponovno oceniti položaj.

(8) Države članice zastave morajo sprejeti ukrepe za urejanje ribolovnega napora; zato je treba zagotoviti preglednost in pravičnost postopkov upravljanja in spremljanja.

(9) Ob upoštevanju posebnih zahtev glede ohranjanja vrst, ki so geografsko razširjene v vodah pod suverenostjo ali jurisdikcijo več kot ene države članice, je treba pooblastiti države članice, da omejijo ribolovno aktivnost plovil, ki plujejo pod njihovimi zastavami, na določena orodja, sezone in območja.

(10) Komisiji je treba omogočiti, da na podlagi utemeljene zahteve države članice prilagodi zgornje meje ribolovnega napora, da bi lahko ta v celoti izkoristila svoje možnosti ribolova.

(11) Zaradi spremembe režima upravljanja ribolovnega napora je treba ustrezno spremeniti naslova IIA in III v Uredbi Sveta (EGS) št. 2847/93 z dne 12. oktobra 1993 o vzpostavitvi nadzornega sistema, ki se uporablja za skupno ribiško politiko [6].

(12) Treba je preklicati uredbi (ES) št. 685/95 in (ES) št. 2027/95, da bi zagotovili pravno varnost, se izognili spremembam ravnotežja, ki je trenutno vzpostavljeno na zadevnih območjih in pri zadevnih virih, ter zagotovili, da je opravljeni ribolovni napor v ravnotežju z razpoložljivimi viri.

(13) Ukrepe, ki so potrebni za izvajanje te uredbe, je treba sprejeti v skladu s Sklepom Sveta 1999/468/ES z dne 28. junija 1999 o postopkih za uresničevanje Komisiji podeljenih izvedbenih pooblastil [7] –

SPREJEL NASLEDNJO UREDBO:

POGLAVJE I

PODROČJE UPORABE IN POMEN IZRAZOV

Člen 1

Področje uporabe

Ta uredba določa merila in postopke za sistem, povezan z upravljanjem ribolovnega napora v območjih ICES V, VI, VII, VIII, IX in X ter razdelkih CECAF 34.1.1, 34.1.2 in 34.2.0.

Člen 2

Opredelitve

V tej uredbi se uporabljajo naslednji pomeni izrazov:

(a) območja ICES in CECAF so območja, opredeljena v Uredbi Sveta (EGS) št. 3880/91 z dne 17. decembra 1991 o predložitvi statističnih podatkov o nominalnem ulovu držav članic, ki se ukvarjajo z ribolovom v severovzhodnem Atlantiku [8];

(b) "ribolovni napor" je rezultat zmogljivosti in aktivnosti ribiškega plovila; za skupino plovil je to vsota ribolovnega napora vseh plovil v skupini.

POGLAVJE II

REŽIM UPRAVLJANJA RIBOLOVNEGA NAPORA

Naslov I

Določbe v zvezi z nekaterimi vrstami ribištva

Člen 3

Ukrepi v zvezi z lovljenjem pridnenih vrst ter nekaterih mehkužcev in rakov

1. Razen za območje, navedeno v členu 6(1), države članice:

(a) ocenijo obseg ribolovnega napora plovil, ki imajo celotno dolžino 15 metrov ali več, v obliki letnega povprečja za obdobje od leta 1998 do 2002 v vsakem od območij ICES in razdelkov CECAF iz člena 1 v zvezi z ribištvom pridnenih vrst, razen ribištva pridnenih vrst, zajetega v Uredbi Sveta (ES) št. 2347/2002 z dne 16. decembra 2002 o posebnih zahtevah za dostop in pogojih, povezanih s tem, ki veljajo za ribolov globokomorskih staležev [9], in v zvezi z ribištvom za pokrovač, velikih rakovic in morskih pajkov, kakor je določeno v Prilogi k tej uredbi. Za izračun ribolovnega napora se ribolovna zmogljivost plovila izmeri glede na vgrajeno moč, izraženo v kilovatih (kW);

(b) razporedijo obseg ribolovnega napora, ocenjen v skladu s pododstavkom (a), v vsakem območju ICES ali razdelku CECAF glede na vsako od vrst ribištva, navedenih v pododstavku (a).

2. Režim upravljanja ribolovnega napora, določen v odstavku 1, ne posega v režime, določene v načrtih obnove, ki jih lahko sprejme Svet.

3. Kadar Svet sprejme načrt obnove, ki vključuje upravljanje ribolovnega napora v vseh ali delu območij ali razdelkov iz člena 1, se v tem načrtu istočasno opravijo kakšne koli potrebne spremembe te uredbe.

4. Do 31. decembra 2006 Komisija predloži Evropskemu parlamentu in Svetu poročilo, v katerem je ocenjeno izvajanje režima upravljanja ribolovnega napora, določenega v odstavku 1. Na podlagi tega poročila se Svet odloči, ali so potrebne kakršne koli spremembe tega režima.

Člen 4

Ribiška plovila dolžine 15 metrov ali manj

1. Ribolovni napor ribiških plovil celotne dolžine 15 metrov ali manj se oceni globalno za vsako vrsto ribištva ter območje ali razdelek iz člena 3(1) v obdobju od leta 1998 do 2002.

2. Ribolovni napor ribiških plovil celotne dolžine 10 metrov ali manj se oceni globalno za vsako vrsto ribištva ter območje ali razdelek iz člena 6(1) v obdobju od leta 1998 do 2002.

3. Države članice zagotovijo, da je ribolovni napor teh plovil omejen na obseg ribolovnega napora, ocenjen v skladu z odstavkoma 1 in 2.

Člen 5

Pogoji za nekatere ribolovne aktivnosti

1. V vodah, ki se nahajajo do 100 navtičnih milj od temeljnih črt Azorov, Madeire in Kanarskih otokov, lahko zadevne države članice omejijo ribolov na plovila, ki so registrirana v pristaniščih teh otokov, z izjemo plovil Skupnosti, ki tradicionalno lovijo ribe v teh vodah, če ne presežejo tradicionalnega ribolovnega napora.

Komisija sprejme pravila za izvajanje določb tega odstavka v skladu s postopkom, določenim v členu 30(2) Uredbe (ES) št. 2371/2002.

2. Komisija predloži do 31. decembra 2006 Evropskemu parlamentu in Svetu poročilo o uporabi določb iz odstavka 1 in po potrebi predloži Svetu predloge za prilagoditev teh določb.

Naslov II

Člen 6

Pogoji na biološko občutljivem območju

1. Uporablja se poseben režim upravljanja ribolovnega napora za območje, ki ga omejuje obala Irske južno od 53o 30' severne zemljepisne širine in zahodno od 07o 00' zahodne zemljepisne dolžine ter ravne črte, ki zaporedno povezujejo naslednje geografske koordinate:

- točko na obali Irske na 53o 30' severne zemljepisne širine

- 53o 30' severne zemljepisne širine, 12o 00' zahodne zemljepisne dolžine

- 53o 00' severne zemljepisne širine, 12o 00' zahodne zemljepisne dolžine

- 51o 00' severne zemljepisne širine, 11o 00' zahodne zemljepisne dolžine

- 49o 30' severne zemljepisne širine, 11o 00' zahodne zemljepisne dolžine

- 49o 30' severne zemljepisne širine, 07o 00' zahodne zemljepisne dolžine

- točko na obali Irske na 07o 00' zahodne zemljepisne dolžine.

2. Države članice ocenijo obseg ribolovnega napora plovil celotne dolžine 10 metrov ali več na območju, navedenem v odstavku 1, v obliki letnega povprečja za obdobje od leta 1998 do 2002 v zvezi z ribolovom pridnenih vrst, razen tistega, zajetega v Uredbi (ES) št. 2347/2002, in v zvezi z lovljenjem pokrovač, velikih rakovic in morskih pajkov ter razporedijo obseg ribolovnega napora, ocenjenega na ta način, glede na vsako od teh vrst ribištva.

3. Komisija predloži do 31. decembra 2008 Evropskemu parlamentu in Svetu poročilo, v katerem je ocenjen režim upravljanja ribolovnega napora, določen v odstavkih 1 in 2, v povezavi z drugimi upravljalnimi ukrepi na zadevnem območju. Na podlagi tega poročila se Svet odloči, ali so potrebne kakršne koli spremembe.

Naslov III

Splošne določbe

Člen 7

Seznami plovil

1. Države članice sestavijo seznam plovil, ki plujejo pod njihovo zastavo in so registrirana v Skupnosti ter imajo pooblastila za opravljanje ribolovnih aktivnosti v vrstah ribištva, opredeljenih v členih 3 in 6.

2. Države članice lahko kasneje zamenjajo plovila, ki so na njihovem seznamu, če se pri tem ne poveča skupni ribiški napor plovil v katerem koli območju in vrsti ribištva, ki so opredeljeni v členih 3 in 6.

Člen 8

Urejanje ribolovnega napora

1. Države članice sprejmejo potrebne ukrepe za urejanje ribolovnega napora, kadar ribolovni napor, ki ustreza prostemu dostopu za ribiška plovila s seznamov plovil iz člena 7, preseže dodeljeni ribolovni napor.

2. Države članice urejajo ribolovni napor, tako da spremljajo aktivnost svoje flote in ustrezno ukrepajo, če se obseg ribolovnega napora približa obsegu, odobrenemu v skladu s členom 11, da zagotovijo, da ne preseže meja, ki so določene.

3. Vsaka država članica izda posebna dovoljenja za gospodarski ribolov za plovila, ki plujejo pod njeno zastavo in opravljajo ribolovne aktivnosti v vrstah ribištva iz členov 3 in 6, v skladu z Uredbo Sveta (ES) št. 1627/94 z dne 27. junija 1994 o splošnih določbah v zvezi s posebnimi dovoljenji [10] za gospodarski ribolov.

Člen 9

Države članice lahko omejijo ribolovne aktivnosti plovil, ki plujejo pod njihovo zastavo, na določena orodja, sezone ali dele območja ICES ali razdelka CECAF.

Člen 10

Obveščanje

1. Države članice obvestijo Komisijo pred 30. novembrom 2003 o:

(a) seznamu plovil iz člena 7;

(b) oceni ribolovnega napora, kakor je opisano v členih 3 in 6;

(c) ukrepih za urejanje ribolovnega napora iz člena 8.

2. Države članice sporočijo Komisiji v rednih časovnih presledkih vsako spremembo podatkov iz odstavka 1.

3. Komisija posreduje podatke iz odstavkov 1 in 2 vsem drugim državam članicam.

4. Države članice ob predložitvi seznama plovil iz člena 7 poudarijo spremembe, ki so bile narejene od zadnjega seznama, posredovanega v skladu s členom 1 Uredbe Komisije (ES) št. 2092/98 z dne 30. septembra 1998 o prijavi ribolovnega napora v zvezi z določenimi ribolovnimi območji in viri Skupnosti [11].

Člen 11

Odločanje

1. Komisija predloži Svetu na podlagi podatkov iz člena 10 in po tesnem posvetovanju z zadevnimi državami članicami do 29. februarja 2004 predlog za uredbo o določitvi največje dovoljene letne količine ribolovnega napora za vsako državo članico ter za vsako območje in vrsto ribištva, navedene v členih 3 in 6.

2. Svet določi na predlog Komisije s kvalificirano večino do 31. maja 2004 največjo dovoljeno letno količino ribolovnega napora iz odstavka 1.

Uredba, ki jo bo sprejel Svet, lahko predvideva sprejetje izvedbenih pravil v skladu s členom 30(2) Uredbe (ES) št. 2371/2002.

3. Če Svet ne sprejme odločitve do 31. maja 2004, sprejme Komisija na podlagi predloga iz odstavka 1 in v skladu s postopkom, določenim v členu 30(2) Uredbe (ES) št. 2371/2002, do 31. julija 2004 uredbo o določitvi največje dovoljene letne količine ribolovnega napora za vsako državo članico ter za vsako območje in vrsto ribištva, navedene v členih 2004 in 3 in 6.

Člen 12

Prilagoditve

1. Na zahtevo države članice lahko Komisija prilagodi največjo dovoljeno letno količino ribolovnega napora, določeno v skladu z Uredbo iz člena 11(2) ali (3), tako da poveča največjo dovoljeno količino ribolovnega napora v določenem območju ali razdelku ali pa premesti ribolovni napor med območji ali razdelki in tako omogoči državi članici, da v celoti izkoristi svoje možnosti ribolova v primeru vrst, za katere veljajo celotni dovoljeni ulovi, ali pri opravljanju ribolova, za katerega ne veljajo te omejitve. Zahtevi se priložijo podatki o tem, da kvote niso bile uporabljene v celoti, in znanstveni podatki o stanju staleža za staleže, za katere ne veljajo celotni dovoljeni ulovi. Komisija sprejme odločitve v roku enega meseca od prejema zahteve v skladu s postopkom, določenim v členu 30(2) Uredbe (ES) št. 2371/2002.

2. Zadevne države članice prilagodijo največjo dovoljeno količino ribolovnega napora iz člena 11 glede na izmenjavo kvot, opravljeno v skladu s členom 20(5) Uredbe (ES) št. 2371/2002, in prerazporeditve in/ali odbitke, opravljene v skladu s členom 23(4) Uredbe (ES) št. 2371/2002 in členom 21(4), členom 23(1) in členom 32(2) Uredbe (EGS) št. 2847/93, skladno z odstavkom 3 tega člena.

3. Kadar se države članice odločijo zamenjati vse ali del možnosti ribolova, ki so jim bile dodeljene, obvestijo Komisijo o tej izmenjavi, o kateri so se dogovorile, izraženi ne le v ribolovnih kvotah, ampak tudi v ustreznem ribolovnem naporu.

V primeru prerazporeditev in/ali odbitkov kvot države članice obvestijo Komisijo o ribolovnem naporu, ki ustreza tem prerazporeditvam in/ali odbitkom.

POGLAVJE III

REŽIM NADZORA

Člen 13

Posebne določbe glede nadzora

Za namen te uredbe se uporablja naslov IIA Uredbe (EGS) št. 2847/93:

(a) na območju, opredeljenem v členu 6(1) te uredbe;

(b) na vseh območjih, razen na območju, opredeljenem v členu 6(1), z izjemo členov 19a(3), 19b, 19c, 19d in 19e(3) Uredbe (EGS) št. 2847/93.

Člen 14

Spremembe

Uredba (EGS) št. 2847/93 se spremeni, kot sledi:

1. Člen 19a se spremeni na naslednji način:

(a) odstavek 1 se nadomesti z naslednjim:

"1. V tem naslovu izraz "zadevna ribolovna območja" pomeni območja ICES ali razdelke CECAF, za katere veljajo sheme omejitve ribolovnega napora v skladu s predpisi Skupnosti."

(b) odstavek 2 se nadomesti z naslednjim:

"2. Ribiškim plovilom Skupnosti je prepovedano opravljati ribolovne aktivnosti v zadevnih ribolovnih območjih, če država članica zastave plovila ni pravilno pooblastila za ta namen."

2. Člen 19g se nadomesti z naslednjim:

"Člen 19g

Vsaka država članica evidentira ribolovni napor plovil, ki plujejo pod njeno zastavo, v vsakem zadevnem ribolovnem območju na podlagi razpoložljivih podatkov iz dnevnikov plovil in podatkov, zbranih v skladu s členom 19e(4)."

3. Člen 19h se nadomesti z naslednjim:

"Člen 19h

Vsaka država članica oceni skupni obseg ribolovnega napora plovil, ki plujejo pod njeno zastavo in imajo celotno dolžino manj kot 15 metrov, v vsakem zadevnem ribolovnem območju in plovil celotne dolžine manj kot 10 metrov v območju iz člena 6 Uredbe Sveta (ES) št. 1954/2003 z dne 4. novembra 2003 o upravljanju ribolovnega napora v zvezi z nekaterimi ribolovnimi območji in viri Skupnosti. [12]

4. Prva alinea člena 19i se nadomesti z naslednjim:

"— v predhodnem mesecu za vsako zadevno ribolovno območje v zvezi s pridnenimi vrstami vsak mesec pred 15. dnem v mesecu"

5. Za členom 19i se vstavi naslednji člen:

"Člen 19j

Vsaka država članica nemudoma obvesti druge države članice o identifikacijskih podatkih plovil, ki plujejo pod njeno zastavo, katerih pooblastilo za opravljanje ribolovnih aktivnosti v eni ali več vrst ribištva iz členov 3 in 6 Uredbe (ES) št. 1954/2003 je začasno preklicano ali odvzeto."

6. Sedanji člen 19j postane člen 19k;

7. Odstavka (1) in (2) člena 20a se zamenjata z naslednjim:

"1. Kadar ribiška plovila, za katera velja naslov IIA, opravljajo ribolovne aktivnosti v zadevnih ribolovnih območjih, lahko imajo s seboj in uporabljajo samo ustrezno ribolovno orodje ali orodja.

2. Vendar pa lahko imajo ribiška plovila, ki med isto plovbo lovijo ribe tudi v ribolovnih območjih, ki niso navedena v odstavku 1, s seboj ribolovno orodje, ki ustreza njihovim aktivnostim na zadevnih območjih, če je ribolovno orodje na krovu, ki ga ni dovoljeno uporabljati v ribolovnih območjih iz odstavka 1, spravljeno na takšen način, da ga ni mogoče takoj uporabiti, v skladu z drugim pododstavkom člena 20(1)."

8. Člen 21a se nadomesti z naslednjim:

"Člen 21a

Vsaka država članica določi datum, ko velja, da so plovila, ki plujejo pod njeno zastavo ali so registrirana v Skupnosti, dosegla največjo dovoljeno količino ribolovnega napora v ribolovnem območju, kakor je določeno v Uredbi, navedeni v členu 11(2) ali (3) Uredbe (ES) št. 1954/2003. Od tega dne začasno prepove ribolovne aktivnosti navedenih plovil v tem območju. Ta ukrep se nemudoma sporoči Komisiji, ki nato obvesti druge države članice."

POGLAVJE IV

KONČNE DOLOČBE

Člen 15

Razveljavitev

1. Uredbi (ES) št. 685/95 in (ES) št. 2027/95 sta razveljavljeni od:

(a) dne začetka veljavnosti Uredbe, navedene v členu 11(2) ali (3);

ali

(b) 1. avgusta 2004,

odvisno od tega, kaj nastopi prej.

2. Sklici na razveljavljeni uredbi se razlagajo kot sklici na to uredbo.

Člen 16

Začetek veljavnosti

Ta uredba začne veljati sedmi dan po objavi v Uradnem listu Evropske Unije.

Ta uredba je v celoti zavezujoča in se neposredno uporablja v vseh državah članicah.

V Bruslju, 4. novembra 2003

Za Svet

Predsednik

G. Tremonti

[1] Predlog z dne 17. decembra 2002 (še ni objavljen v Uradnem listu).

[2] Mnenje z dne 4. junija 2002 (še ni bilo objavljeno v Uradnem listu).

[3] UL L 358, 31.12.2002, str. 59.

[4] UL L 71, 31.3.1995, str. 5.

[5] UL L 199, 24.8.1995, str. 1. Uredba, kakor je bila spremenjena z Uredbo (ES) št. 149/1999 (UL L 18, 23.1.1999, str. 3).

[6] UL L 261, 20.10.1993, str. 1. Uredba, kakor je bila nazadnje spremenjena z Uredbo (ES) št. 806/2003 (UL L 122, 16.5.2003, str. 1).

[7] UL L 184, 17.7.1999, str. 23.

[8] UL L 365, 31.12.1991, str. 1. Uredba, kakor je bila spremenjena z Uredbo Komisije (ES) št. 1637/2001 (UL L 222, 17.8.2001, str. 20).

[9] UL L 351, 28.12.2002, str. 6.

[10] UL L 171, 6.7.1994, str. 7.

[11] UL L 226, 1.10.1998, str. 47.

[12] UL L 289, 7.11.2003, str. 1."

--------------------------------------------------

PRILOGA

A

Ribištvo

Ciljne vrste | Območje ICES ali razdelek CECAF |

Pridnene vrste razen tistih, zajetih z Uredbo (ES) št. 2347/2000 | ICES V, VI |

ICES VII |

ICES VIII |

ICES IX |

ICES X |

CECAF 34.1.1 |

CECAF 34.1.2 |

CECAF 34.2.0 |

B

Ribištvo

Ciljne vrste | Območje ICES ali razdelek CECAF |

Pokrovače | ICES V, VI |

ICES VII |

ICES VIII |

ICES IX |

ICES X |

CECAF 34.1.1 |

CECAF 34.1.2 |

CECAF 34.2.0 |

C

Ribištvo

Ciljne vrste | Območje ICES ali razdelek CECAF |

Velike rakovice in morski pajki | ICES V, VI |

ICES VII |

ICES VIII |

ICES IX |

ICES X |

CECAF 34.1.1 |

CECAF 34.1.2 |

CECAF 34.2.0 |

--------------------------------------------------